Bejaarde lê oornag vasgebind ná rooftogArgieffoto: SAPD/Facebook ŉ 88-jarige vrou van Pietermaritzburg het ná ŉ huisroof byna ŉ dag lank beseer en vasgebind in haar huis gelê voordat haar huishulp Dinsdagmiddag op haar afgekom het. Russel Meiring, woordvoerder van ER24, het gesê paramedici is omstreeks 14:30 na die huis in Oribiweg ontbied. “Paramedici het toegang tot die huis verkry en die vrou aangetref waar sy in die kombuis vasgebind was. Haar mond was ook toegebind. Die vrou is dadelik losgemaak en ondersoek. Sy is aangerand en het matige beserings opgedoen, het Meiring gesê. Hy het gesê sy is op die toneel behandel voordat sy na die Mediclinic Pietermaritzburg geneem is. Volgens Meiring is die vrou Maandagaand in haar huis aangeval en vasgebind. Sy het hulpeloos bly lê totdat haar huishulp eers die volgende dag op haar afgekom het. Kol. Thembeka Mbhele, woordvoerder van die polisie, het gesê die aanvallers het met ŉ Kia-motor, ŉ mikrogolfoond en ander huishoudelike items op die vlug geslaan. Dit is nie duidelik hoeveel verdagtes by die voorval betrokke was nie. “ŉ Saak van huisroof word ondersoek en niemand is nog in hegtenis geneem nie,” het Mbhele gesê.